CELEX: 62018TN0053
Language: el
Date: 2018-01-31 00:00:00
Title: Υπόθεση T-53/18: Προσφυγή της 31ης Ιανουαρίου 2018 — Γερμανία κατά Επιτροπής

26.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 112/40
            
         Προσφυγή της 31ης Ιανουαρίου 2018 — Γερμανία κατά Επιτροπής
   (Υπόθεση T-53/18)
   (2018/C 112/51)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ομοσπονδιακή Δημοκρατία της Γερμανίας (εκπρόσωποι: T. Henze και J. Möller καθώς και M. Winkelmüller, F. van Schewick και M. Kottmann, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση (ΕΕ) 2017/1995 της Επιτροπής, της 6ης Νοεμβρίου 2017, σχετικά με τη διατήρηση των στοιχείων αναφοράς του εναρμονισμένου προτύπου EN 13341:2005 + A1:2011 για τις θερμοπλαστικές σταθερές δεξαμενές για υπέργεια αποθήκευση καυσίμου θέρμανσης, κηροζίνης και πετρελαίου οικιακής χρήσης στην Επίσημη Εφημερίδα της Ευρωπαϊκής Ένωσης, σύμφωνα με τον κανονισμό (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου (ΕΕ 2017, L 288, σ. 36),
            
         
               —
            
            
               να ακυρώσει την απόφαση (ΕΕ) 2017/1996 της Επιτροπής, της 6ης Νοεμβρίου 2017, σχετικά με τη διατήρηση των στοιχείων αναφοράς του εναρμονισμένου προτύπου EN 12285-2:2005 «Χαλύβδινες δεξαμενές κατασκευασμένες σε εργοστάσιο» στην Επίσημη Εφημερίδα της Ευρωπαϊκής Ένωσης, σύμφωνα με τον κανονισμό (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου (ΕΕ 2017, L 288, σ. 39) και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους.
   
               1.
            
            
               Πρώτος λόγος: παράβαση της υποχρεώσεως αιτιολογήσεως
               Με τον πρώτο λόγο ακυρώσεως, η προσφεύγουσα υποστηρίζει ότι οι προσβαλλόμενες αποφάσεις παραβαίνουν την υποχρέωση αιτιολογήσεως που προβλέπει το άρθρο 296, παράγραφος 2, ΣΛΕΕ. Οι προσβαλλόμενες αποφάσεις δεν λαμβάνουν θέση, βάσει του άρθρου 18, παράγραφος 1, του κανονισμού (ΕΕ) 305/2011 (1), επί του κεντρικού ζητήματος αν τα οικεία εναρμονισμένα πρότυπα συνάδουν προς τη σχετική εντολή και αν είναι δυνατό, βάσει των προτύπων αυτών, να διασφαλιστεί η εκπλήρωση των βασικών απαιτήσεων δομικών κατασκευών. Ως εκ τούτου, ούτε η προσφεύγουσα ούτε το Γενικό Δικαστήριο είναι σε θέση να αξιολογήσουν τις ουσιαστικές νομικές και πραγματικές εκτιμήσεις στις οποίες στηρίχθηκε η καθής.
            
         
               2.
            
            
               Δεύτερος λόγος: παράβαση των ουσιαστικών διατάξεων του κανονισμού (ΕΕ) 305/2011
               
                           —
                        
                        
                           Πρώτον, οι προσβαλλόμενες αποφάσεις παραβαίνουν το άρθρο 17, παράγραφος 5, εδάφια 1 και 2, του κανονισμού (ΕΕ) 305/2011. Η καθής προφανώς δεν εξέτασε, κατά παράβαση των διατάξεων αυτών, εάν τα σχετικά εναρμονισμένα πρότυπα συνάδουν προς τη σχετική εντολή. Ως εκ τούτου δεν διαπίστωσε ότι στην πραγματικότητα τα πρότυπα αυτά δεν ήταν συμβατά προς τη σχετική εντολή.
                        
                     
                           —
                        
                        
                           Δεύτερον, οι προσβαλλόμενες αποφάσεις παραβαίνουν το άρθρο 18, παράγραφος 2, σε συνδυασμό με το άρθρο 3, παράγραφοι 1 και 2, και το άρθρο 17, παράγραφος 3, εδάφιο 1, του κανονισμού (ΕΕ) 305/2011. Η καθής δεν έλαβε υπόψη ότι τα αμφισβητούμενα εναρμονισμένα πρότυπα δεν περιλαμβάνουν καμία διαδικασία και κανένα κριτήριο για την αξιολόγηση της αποδόσεως σε σχέση με τα ουσιώδη χαρακτηριστικά που αφορούν τη μηχανική αντοχή και ευστάθεια καθώς και την αντοχή στη θραύση και τη φέρουσα ικανότητα των δεξαμενών για την προβλεπόμενη από τα οικεία πρότυπα χρήση σε περιοχές που έχουν πληγεί από σεισμούς ή πλημμύρες και, συνεπώς, είναι ανεπαρκή όσον αφορά τρία ουσιώδη χαρακτηριστικά δομικών κατασκευών, με αποτέλεσμα να υφίσταται κίνδυνος μη τηρήσεως των βασικών απαιτήσεων δομικών κατασκευών.
                        
                     
                           —
                        
                        
                           Τρίτον, η καθής υπέπεσε σε πλάνη εκτιμήσεως, στο μέτρο που απέρριψε ως απαράδεκτο το αίτημα της προσφεύγουσας να δημοσιευθούν, σε κάθε περίπτωση, υπό περιορισμούς τα στοιχεία αναφοράς των οικείων εναρμονισμένων προτύπων, παραβαίνοντας το άρθρο 18, παράγραφος 2, του κανονισμού (ΕΕ) 305/2011.
                        
                     
                           —
                        
                        
                           Τέλος, η καθής υπέπεσε σε πρόσθετη πλάνη εκτιμήσεως κατά την έκδοση των προσβαλλομένων πράξεων, στο μέτρο που απέρριψε το επικουρικό αίτημα της προσφεύγουσας να αποσυρθούν τα στοιχεία αναφοράς των οικείων προτύπων από την Επίσημη Εφημερίδα της Ευρωπαϊκής Ένωσης, λόγω της υφιστάμενης, κατά την άποψη της Επιτροπής, δυνατότητας περιορισμού ή απαγορεύσεως που έχουν τα κράτη μέλη.
                        
                     
         
      (1)  Κανονισμός (ΕΕ) 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας προϊόντων του τομέα των δομικών κατασκευών και για την κατάργηση της οδηγίας 89/106/ΕΟΚ του Συμβουλίου (ΕΕ 2011, L 88, σ. 5).